Indrukwekkende vuurbal slegs ruimterommel | Maroela Media
Indrukwekkende vuurbal slegs ruimterommel
Die vuurbal wat in Australië gesien is Foto: @regularsteven, Twitter
'n Vuurbal wat in Australië deur die lugruim getrek en opslae op sosiale media gemaak het, is glo rommel van 'n Russiese vuurpyl.
Inwoners van Melbourne het Donderdagaand na radiostasies ingeskakel om die "ongelooflike" vuurbal te beskryf. "Dit was so vinnig en toe het dit spoed verloor en gedaal… met 'n enorme ligstert," het een van die luisteraars aan die radiostasie 3AW gesê.
Sommige ooggetuies het die polisie geskakel uit vrees dat dit moontlik 'n vliegtuig is wat neergestort het.
Kenners het egter gesê dit is 'n versterkingsvuurpyl wat neergestort het ná 'n Russiese Meteor-M #2 Dinsdag gelanseer is.
"Dit is bloot een deel van 'n vuurpyl wat skouspelagtig oor Australië neergestort het," het Brian Schmidt, 'n professor van astronomie aan die Australiese Nasionale Universiteit, aan AFP gesê. Hy het gesê dit is waarskynlik eerder ruimterommel as 'n meteoor, aangesien dit stadig deur die lug getrek het en ook nie met 'n skerp hoek neergedaal het nie. "Dit is iets wat mens van 'n voorwerp verwag wat om die aarde wentel." Schmidt het in 2011 die Nobelprys vir Fisika met Amerikaanse navorsers gedeel. –SAPA-AFP